POVJERENSTVO ZA OSIGURAVANJE I UNAPREĐIVANJE KVALITETE

KLASA: 602-04/21-04/147

URBROJ: 2158-83-07-21-2

Osijek, 19 . studenog 2021. godine

**ZAPISNIK**

s 1. sjednice Povjerenstva za osiguravanje i unapređivanje kvalitete u akademskoj godini 2021./2022. održane 17. studenog 2021. godine u učionici 58 s početkom u 12.15 h.

Sjednici su se odazvali: izv. prof. dr. sc. Ivana Jozić, predsjednica Povjerenstva, predstavnica nastavnika, doc. dr. sc. Ana Babić Čikeš, predstavnica nastavnika, izv. prof. dr. sc. Anita Papić, predstavnica nastavnika, doc. dr. sc. Ana Mikić Čolić, predstavnica nastavnika, Ljiljana Pintarić, asistentica, predstavnica asistenata, Mia Filipov, predstavnica asistenata, Damir Sekulić, predstavnik asistenata, Marijana Mlinarević, predstavnica administrativnog osoblja, Anđela Blažević, predstavnica studenata, Denis Konjarević, predstavnik studenata, Antonio Stuhli, predstavnik studenata, doc. dr. sc. Dragana Božić Lenard, Fakultet elektrotehnike, računarstva i informacijskih tehnologija Osijek, predstavnica vanjskih dionika i Marija Viljušić, prof., stalni sudski tumač za njemački i engleski jezik, predstavnica vanjskih dionika.

Budući da Povjerenstvo radi u novome sazivu, na početku sjednice uslijedilo je upoznavanje i kratko predstavljanje svih članova Povjerenstva.

Za sjednicu je predložen sljedeći dnevni red:

1. Prihvaćanje Plana rada POUK-a u akademskoj godini 2021./2022.
2. Prihvaćanje godišnjeg izvješća o radu POUK-a u akademskoj godini 2020./2021.
3. Razno

koji je jednoglasno usvojen.

**AD. 1.**

Članovi Povjerenstva su Plan rada POUK-a za tekuću akademsku godinu dobili na uvid, nitko nije imao primjedbi niti dopuna te je Plan jednoglasno usvojen.

**AD. 2.**

Članovi Povjerenstva su Godišnje izvješće o radu POUK-a u prošloj akademskoj godini dobili na uvid, nije bilo dopuna niti primjedbi te je Godišnje izvješće jednoglasno usvojeno.

**AD. 3.**

Pod točkom Razno raspravljalo se o više tema.

* Prvo je spomenuto da se u učionici 64 ne mogu otvoriti prozori i da će se to prijaviti domaru.
* Nakon toga se spomenuo problem raspodjele ECTS-bodova na dvopredmetnim studijskim kombinacijama na diplomskoj razini. To inače spada u opis dužnosti voditelja ustrojbenih jedinica i navodi se u izvedbenim planovima, no redovito se događaju krive pretpostavke oko dvopredmetnih studija te se iznosi prijedlog da se ova problematika pojasni u zasebnom dokumentu koji bi bio dostupan svim nastavnicima i studentima. U svaki izvedbeni plan treba dodati napomene o raspodjeli bodova na dvopredmetnim studijima jer studentima trenutačno nije jasno kako se dijele bodovi TZK-a, završnih i diplomskih radova i PPDMI predmeta na nastavničkim studijima. Budući da ovo pitanje spada u područje nastave i studijskih programa, predloženo je da se uputi preporuka resornim prodekanicama.
* Sljedeće pitanje o kojemu se raspravljalo bilo je preklapanje obveznih kolegija na dvopredmentim kombinacijama. Premda ova pojava nije česta, prisutna je kod nekih kolegija. Nepisana je preporuka da studenti u takvim slučajevima pohađaju nastavu u omjeru 50:50, no to vrlo često ovisi o dobroj volji samih predmetnih nastavnika. Predloženo je da se takva preporuka digne na višu razinu, odnosno na prodekansku pisanu uputu. S druge strane, međutim, studenti gube 50% žive nastave, prepušteni su samostalnom radu i nadoknadi gradiva, pa se spomenula i mogućnost da nastavnici snimaju svoja predavanja ili pripreme neki sličan materijal koji bi studentima pomogli pri samostalnom svladavanju gradiva, no pri tome uzeti u obzir sve mogućnosti, prednosti i opasnosti objave ovakvih materijala. Fakutet svakako treba ostati uporan u traženju odgovarajućih prostornih rješenja, a pri izradi rasporeda svakako treba uskladiti predavanja iz obveznih kolegija.
* Povjerenstvo je raspravljalo i o poticanju tolerancije i uvažavanju različitosti, poštivanju akademske etike i njezinih načela te zaključilo da će se na ovome problemu nastaviti kontinuirano raditi.
* Članovi Povjerenstva dali su prijedlog da Fakultet ili zaposli dodatno osoblje zaduženo za čišćenje zgrade Fakulteta ili angažira vanjski servis. Primijećeno je da se već duže vrijeme ne vodi dovoljna briga o čistoći i urednosti zgrade te uređenosti dvorišta Fakulteta, najvjerojatnije zbog potkapacitiranosti osoblja. Povjerenstvo će uputiti takvu preporuku Upravi Fakulteta.
* Za sljedeću sjednicu najavljena je rasprava o nekoliko prijedloga iz Akcijskog plana (osvrt na komentare iz studentske ankete, prijave neetičkog ponašanja Etičkom povjerenstvu, dvostruko ocjenjivanje).

Sjednica je završila u 13.45 h.

Zapisnik sastavila:

izv. prof. dr. sc. Ivana Jozić, predsjednica POUK-a